ODLOČBA NADZORNEGA ORGANA EFTE št. 156/20/COL

z dne 16. decembra 2020

o sprejetju Smernic za nekatere ukrepe državne pomoči v okviru sistema za trgovanje s pravicami do emisije toplogrednih plinov po letu 2021 [2021/604]

NADZORNI ORGAN EFTE (V NADALJNJEM BESEDILU: NADZORNI ORGAN) JE –

ob upoštevanju:

Sporazuma o Evropskem gospodarskem prostoru (v nadaljnjem besedilu: Sporazum EGP) ter zlasti členov 61 do 63 in Protokola 26,

Sporazuma med državami Efte o ustanovitvi nadzornega organa in sodišča (v nadaljnjem besedilu: Sporazum o nadzornem organu in sodišču) ter zlasti člena 24 in člena 5(2)(b),

ob upoštevanju naslednjega:

V skladu s členom 24 Sporazuma o nadzornem organu in sodišču Nadzorni organ uveljavlja določbe Sporazuma EGP v zvezi z državno pomočjo.

Nadzorni organ v skladu s členom 5(2)(b) Sporazuma o nadzornem organu in sodišču izda obvestila ali smernice o zadevah, ki jih obravnava Sporazum EGP, če to izrecno določa navedeni sporazum ali Sporazum o nadzornem organu in sodišču ali če Nadzorni organ meni, da je to potrebno.

Smernice Nadzornega organa za ukrepe državne pomoči v okviru sistema za trgovanje s pravicami do emisije toplogrednih plinov po letu 2012 se uporabljajo do 31. decembra 2020 (1).

Evropska komisija (v nadaljnjem besedilu: Komisija) je 21. septembra 2020 sprejela Smernice za nekatere ukrepe državne pomoči v okviru sistema za trgovanje s pravicami do emisije toplogrednih plinov po letu 2021 (v nadaljnjem besedilu: smernice) (2). V navedenih smernicah so določeni pogoji, po katerih se lahko nekateri posebni ukrepi pomoči, določeni v členih 10a(6) in 10b Direktive 2003/87/ES Evropskega parlamenta in Sveta (3), razglasijo za združljive.

Smernice so relevantne tudi za Evropski gospodarski prostor (EGP).

V skladu s ciljem homogenosti iz člena 1 Sporazuma EGP je treba po celotnem EGP zagotoviti enotno uporabo pravil EGP o državni pomoči.

Trenutno veljavne smernice Nadzornega organa je primerno nadomestiti z novimi smernicami za nekatere ukrepe državne pomoči v okviru sistema za trgovanje s pravicami do emisije toplogrednih plinov po letu 2021, ki ustrezajo smernicam Komisije (4).

V skladu z odstavkom II naslova „SPLOŠNO“ v Prilogi XV k Sporazumu EGP mora Nadzorni organ po posvetovanju s Komisijo sprejeti akte, ki ustrezajo tistim, ki jih je sprejela Evropska komisija,

PO POSVETOVANJU s Komisijo,

PO POSVETOVANJU z državami Efte –

SPREJEL NASLEDNJO ODLOČBO:

Člen 1 Nadzorni organ uvaja nove „Smernice za nekatere ukrepe državne pomoči v okviru sistema za trgovanje s pravicami do emisije toplogrednih plinov po letu 2021“. Nove smernice so priložene tej odločbi in so njen sestavni del.

Člen 2 Besedilo te odločbe v angleškem jeziku je edino verodostojno.

V Bruslju, 16. decembra 2020 Za Nadzorni organ Efte Bente ANGELL-HANSEN predsednica odgovorna članica kolegija Frank J. BÜCHEL član kolegija Högni KRISTJÁNSSON član kolegija Carsten ZATSCHLER sopodpisan kot direktor za pravne in izvršilne zadeve

(1) UL L 296, 7.11.2013, str. 25.

(2) UL C 317, 25.9.2020, str. 5.

(3) Direktiva 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Uniji in o spremembi Direktive Sveta 96/61/ES (UL L 275, 25.10.2003, str. 32). Direktiva je bila v Sporazum EGP vključena v točki 21al Priloge XX s Sklepom Skupnega odbora EGP št. 146/2007 (UL L 100, 10.4.2008, str. 92, in Dopolnilo EGP št. 19, 10.4.2008, str. 90).

(4) Dokument št. 1166905.